EESTI ADVOKATUURI JUHATUS

ISTUNGI PROTOKOLL

10. oktoober 2023. a nr 22

Tallinn

## 2.1 Alaealistele õigusabi osutavate advokaatide täiendusõppe kohustusest

Juhatus on 13.12.2022 istungil (päevakorrapunkt nr 5.1) ja 30.05.2023 istungil (päevakorrapunkt 4.1) käsitlenud kohustuslike koolituste määramist riigi õigusabi korras alaealistele õigusabi osutavatele advokaatidele. Kohustuslikeks koolitusteks on määratud:

1. Laste arengupsühholoogia (s.h. aju areng, arengu etapid, kiindumussuhte teooria jne)

2. Laste küsitlemine

3. Laste õigused

4. Vägivalla spetsiifiline vorm – vanemast võõrandamine

5. Alaealiste esindamisega seotud juhendi praktiline töötuba

6. Lapsesõbralik vestluskunst

Täies mahus, st kõigi kuue koolituse läbimise kohustuse kehtivuse alguseks on juhatus määranud 01.01.2025.

Käesolevaga soovib juhatus meelde tuletada võimalused ülalnimetatud koolituste läbimiseks.

Koolitused 1-3 on kõigile advokatuuri täiendõppeportaalis kättesaadavad veebikoolitused, mis algselt toimusid 2020. aastal ja mis on kohustuslikud alaealistele õigusabi osutavatele advokaatidele juba praegu.

Koolitus 4 (Vägivalla spetsiifiline vorm) on kõigile järelevaadatav kuni 2024. a I poolaastal toimiva samasisulise koolituseni (täpne kuupäev avaldatakse advokatuuri koolituskavas). Tähelepanu tuleb pöörata sellele, et peale 2024. aastal toimuvat koolitust on see koolitus tulenevalt koolitaja enda seatud tingimusest järelevaadatav veel ainult kuue kuu jooksul.

Koolitus 5 (Alaealiste esindamisega seotud praktiline töötuba) ja koolitus 6 (Lapsesõbralik vestluskunst) toimuvad ainult kohapealse osalemisega ja piiratud osalejate arvuga oma praktilise ja interaktiivse vormi tõttu. Praktilises töötoas osalejate arvu suurendati vastavalt võimalusele esimese töötoa kogemusest lähtuvalt. Vestluskunsti koolituse osalejate piirarvu suurendada ei ole võimalik. Koolitajad, kes viivad läbi koolitusi 4 ja 6, on Eestis ühed vähesed, kes tegutsevad oma valdkonnas tasemel, mis võimaldab teadmisi ka edasi anda ning seetõttu oleme tellijana seotud tingimustega, mida nemad koolituse kvaliteetseks läbiviimiseks seavad. Sellest tulenevadki piirangud koolitustel osalejate arvu ja järelvaadatavuse tingimuste kohta.

Kohapealse osalemisega koolitustele registreerimise eelis on advokaatidel, kes esindavad riigi õigusabi korras alaealisi, sest alaealised saavad endale advokaadist esindaja või kaitsja reeglina läbi riigi õigusabi süsteemi. Vastav info võetakse riigi õigusabi infosüsteemist.

Tagamaks kõigile alaealisi esindavatele advokaatidele osalemisvõimalus, toimuvad viimati nimetatud koolitused (vastavalt koolitused 5 ja 6) 2024. aastal veel kindlasti vähemalt 2 korda. Juhatus jälgib jooksvalt, millises ulatuses koolituskohustust täita suudetakse ning vajadusel reguleerib kas koolituste toimumiskordade arvu või kohustuse kehtivuse algusaega. Enne koolituskohustuse kehtivuse algust tagatakse kõigile alaealistele õigusabi osutamisega tegelevatele advokaatidele võimalus kohustuslikud koolitused läbida. Kui advokaatidel tekib probleeme või küsimusi seoses kohustuslike koolituste läbimisega, palume ühendust võtta advokatuuri kantseleiga.

**Juhatus**

**O T S U S T A S:**

**Edastada info liikmetele.**